Jim Thompson

**James Myers Thompson** (født 27. september 1906 i Anadarko i Oklahoma i USA, død 7. april 1977 i Hollywood i California), kjent som **Jim Thompson**, var en forfatter fra USA. Han er kjent for hardkokte kriminalromaner og -noveller, samt filmmanus.

## Liv og virke
### Bakgrunn
Jim Thompson var sønn av advokaten og revisoren James Thompson. Faren både gamblet og drakk, ble anklaget for underslag, og flyktet unna lovens lange arm til Mexico.

Thompson var intelligent og belest (han leste blant annet Dostojevskij) og offentliggjorde allerede i ungdommen noen små og humoristiske tekster i forskjellige aviser.

### Karriere
I forbudstiden arbeidet han som hotellpasje i Texas. Han finansierte et utsvevende liv med alkoholsmugling – blant annet for Al Capone; det skal ha innbragt inntil 300 dollar i uken. Allerede som 19-åring var han blitt alkoholiker og fikk da også et nervesammenbrudd. 

Senere arbeidet han på texanske oljefelter. I 1930-årene gjennomførte han studier ved University of Nebraska og tjente da til livets opphold med å skrive true crime.

Den hardkokte krimmen var etablert gjennom et par tiår da Thompson ga ut sin første roman i 1942, men han introduserte en utforskning av menneskesinnet som var ny for genren med romaner som *The Killer Inside Me* (1952) og *Pop. 1280* (1964). De fleste av Thompsons bøker ble utgitt som paperbacks. Han fikk større allmenn anerkjennelse etter sin død, men fikk arbeid som manusforfatter i Hollywood for Stanley Kubrick to ganger, på filmene *[[Spillet er tapt]]* (1956) og *[[Ærens vei]]* (1957). Disse oppdragene ble fulgt av mange år med samme rolle innen TV.

Flere av Thompsons fortellinger er filmatisert, blant annet *The Getaway* (1958) og *The Killer Inside Me* (1952) to ganger hver. *Pop. 1280* (1964) ble filmatisert i Frankrike i 1981 som *[[Rent bord]]*. Bøkene hans ble gjenutgitt av Black Lizard Press fra 1984. Forlaget var startet av forfatteren Barry Gifford. Utgivelsene fortsatte etter at det ble solgt til Random House og overlatt til datterselskapet Vintage Books som slo det sammen med imprintet Vintage Crime til Vintage Crime/Black Lizard.

## Bibliografi

* *Now and On Earth* (1942)
* *Heed the Thunder* (1946)
* *Nothing More Than Murder* (1949)
* *The Killer Inside Me* (1952)
* *Cropper's Cabin* (1952)
* *Recoil* (1953)
* *The Alcoholics* (1953)
* *Savage Night* (1953)
* *Bad Boy* (1953)
* *The Criminal* (1953)
* *The Golden Gizmo* (1954)
* *Roughneck* (1954)
* *Swell-Looking Babe* (1954)
* *Hell of a Woman* (1954)
* *Nothing Man* (1954)
* *After Dark, My Sweet* (1955)
* *The Kill-Off* (1957)
* *Wild Town* (1957)
* *The Getaway* (1959)
* *The Transgressors* (1961)
* *The Grifters* (1963)
* *Pop. 1280* (1964)
* *Texas By the Tail* (1965)
* *South of Heaven* (1967)
* *Ironside*, etter TV-serien *[[Ironside]]* (1967)
* *The Undefeated*, etter filmen *The Undefeated* av Andrew V. McLaglen og John Wayne (1969)
* *Nothing But a Man*, etter filmen *Nothing But a Man* av Michael Roemer (1970)
* *Child of Rage*, også utgitt som *White Mother, Black Son* (1972)
* *King Blood* (1973)
* *The Rip-Off* (1985)
* *Fireworks : The Lost Writings of Jim Thompson* (1989)

## Referanser


## Eksterne lenker
* 
*